

No. 4/2016

**Stanje klime: Rekordne vrućine i drugi vremenski ekstremi**

**Svjetski meteorološki dan: U budućnosti: toplije, sušnije, kišovitije!**

Ženeva, 21. ožujka 2016. (WMO) – Prema Svjetskoj meteorološkoj organizaciji (WMO) godina 2015. ušla je u povijest zbog visokih temperatura, jakih toplinskih valova, iznimne oborine, razornih suša i neuobičajenih utjecaja tropskih ciklona. Taj se trend rekordnih događaja nastavio i u 2016. godini.

Završni izvještaj WMO-a o stanju klime u 2015. detaljno je prikazao rekordne temperature zraka iznad kopna i mora, nesmanjeno zagrijavanje oceana i rast razine mora, smanjivanje površine morskog leda i brojne druge ekstremne vremenske prilike širom svijeta.

Ovaj se izvještaj poklapa s temom ovogodišnjeg Svjetskog meteorološkog dana, koji se svake godine obilježava 23. ožujka, a koja glasi *U budućnosti: toplije, sušnije, kišovitije*!

„Ta se budućnost događa upravo sada“, kaže Petteri Taalas, glavni tajnik WMO-a.

„Alarmantna čestina promjena kojima danas svjedočimo u našoj klimi, rezultat je emisija stakleničkih plinova kakve još nisu zabilježene u suvremenoj povijesti“, rekao je gospodin Taalas.

Globalna prosječna temperatura zraka iznad kopna znatno je premašila prethodne rekorde s 0.76 °C iznad prosjeka za razdoblje 1961. ­-1990. godine, uslijed snažnog El Niña i globalnog zagrijavanja izazvanog ljudskim aktivnostima. S 93 % topline izazvane ljudskim aktivnostima pohranjene u oceanima, količina topline u oceanu pohranjene do 2000 m dubine također je dosegla novi rekord.

U siječnju i veljači 2016. godine dosegnuti su novi mjesečni temperaturni rekordi, pri čemu je toplina posebno bila izražena u visokim sjevernim širinama. Prema satelitskim podacima NASA-e i američke Nacionalne oceanografske i atmosferske službe, površina morskog leda na Arktiku nikada nije bila manja u oba mjeseca. Koncentracije stakleničkih plinova prešle su simboličku i znakovitu granicu od 400 čestica na milijun.

„Visoke temperature koje su do sada obilježile početak 2016. godine izazvale su šok u klimatskoj znanstvenoj zajednici širom svijeta“, kaže David Carlson, predsjedavajući Svjetskog programa za proučavanje klime koji sufinancira WMO.

„Naš je planet poslao snažnu poruku svjetskim vođama kako bi što prije prihvatili i primijenili zaključke Pariškog sporazuma o klimatskim promjenama i smanjili emisije stakleničkih plinova prije nego što prijeđemo točku s koje nema povratka“, kaže gospodin Taalas.

„Zemlja je već danas za 1 °C toplija nego što je bila početkom 20. stoljeća. To znači da smo na pola puta da dosegnemo kritično granicu zagrijavanja od 2 °C. Nacionalni planovi o klimatskim promjenama koji su do sada prihvaćeni možda neće biti dovoljni da se izbjegne povećanje temperature od 3 °C, ali žurnim i dalekosežnim smanjivanjem emisija ugljikovog dioksida ipak možemo izbjeći najgore moguće posljedice“, objasnio je glavni tajnik WMO-a.

Kao dodatak ublažavanju klimatskih promjena, nužno je osnažiti i prilagodbu na njih ulaganjem u sustav ranog upozorenja na opasne vremenske prilike, a isto tako i u klimatske usluge koje se bave sušom, poplavama i toplinskim valovima koji utječu na zdravlje, naglasio je gospodin Taalas.

**Glavni nalazi Završnog izvješća o stanju klime 2015.**

**Površinska temperatura oceana i toplina u oceanu**

Velike površine oceana pokazale su znakovito zagrijavanje. Osobito je, zbog El Niña, srednji i istočni dio tropskog dijela Tihog oceana bio puno topliji od prosjeka. Globalna količina topline u oceanu dosegla je rekordnu razinu u gornjih 700 m odnosno 2000 m dubine. Povećana količina topline u oceanu razlog je za opaženi 40 % porast globalne razine mora u zadnjih 60 godina te očekuje se da će imati sličan utjecaj na budući rast razine mora. Razina mora, mjerena i satelitski i tradicionalnim mareografima bila je najviša od kada postoje mjerenja.

**Arktički morski led**

Dnevni maksimum površine morskog leda na Arktiku izmjeren 25. veljače 2015. godine najmanji je od kada postoje mjerenje (ovaj record je oboren u 2016. godini), a minimalna površina morskog leda na Arktiku izmjerena 11. rujna četvrta je najmanja od kada postoje mjerenja.

**Toplina**

Toplinski valovi pogodili su mnoge zemlje svijeta. Najrazorniji, obzirom na utjecaj na ljude, bio je u Indiji i Pakistanu. Za kontinente Aziju I Južnu Ameriku bila je to najtoplija godina od kada postoje mjerenja.

U zapadnoj I srednjoj Europi zabilježen je izrazito dug toplinski val, s temperaturama koje su prelazile ili bile vrlo blizu 40 °C. Zabilježeno je i nekoliko novih temperaturnih rekorda (Njemačka 40,3 °C, Španjolska 42,6 °C, Velika Britanija 36,7 °C).

Sjeveozapadni dio područja SAD-a i zapadna Kanada imale su rekordnu sezonu šumskih požara, samo na Aljasci je za vrijeme ljeta izgorjelo više od 2 milijuna hektara šume.

**Jaka oborina**

Globalno je količina oborine u 2015. godini bila blizu višegodišnjeg prosjeka. Ali unutar te cjelokupne brojke, bilo je mnogo slučajeva ekstremne oborine, kada je ukupna količina oborine u 24 sata znala premašivati uobičajeni mjesečni srednjak.

Npr. Malawi u Africi zadesila je u siječnju najjača poplava do sada zabilježena. Ukupna količina oborine za sezone zapadnog monsuna bila je izuzetna. U rujnu na zapadnoj obali Libije palo je više od 90 mm oborine u 24 sata, gdje je inače mjesečni prosjek 8 mm. U marokanskom gradu Marrakechu palo je u kolovozu u jednom satu 35,9 mm što je više od mjesečnog prosjeka za 13 puta.

Zbog snažnog El Niña 2015. godina bila je vlažna u mnogim suptropskim dijelovima Južne Amerike (uključujući Peru, zapadni Čile, Boliviju, Paragvaj, južni Brazil i sjevernu Argentinu) te djelomično na jugu SAD-a i sjeveru Meksika.

**Suša**

Jaka suša pogodila je južnu Afriku i zajedno sa sezonom 2014./2015. bila je najsušnija od 1932./1933. s najjačim učincima na proljoprivrednu proizvodnju i sigurnost prehrane. Suša izazavana El Niñom pojačala je šumske požare u Indoneziji utječući na kvalitetu zraka u Indoneziji i susjednim zemaljama.

Sjeverni dio Južne Amerike, što uključuje sjeveroistočni Brazil, Kolumbiju i Venecuelu, zadesila je jaka suša zbog čega su bili pogođeni sekori poljoprivrede, vodoprivrede i energetike.

**Tropski cikloni**

Globalno broj tropskih oluja, ciklona i tajfuna nije bio manji od prosjeka, ali su zabilježene neke neuobičajenosti. Tropski ciklon Pam napravio je kliziše u Vanuatu kao ciklon 5. kategorije dana 13. 3. 2015. godine, oputosošivši veliko područje. Patricija je pogodila Meksiko 20. listopada kao najjači uragan otkad postoje motrenja i u bazenu Atlanskog oceana i u bazenu istočnog dijela sjevernog Tihog oceana s maksimalnom neprekidnom brzinom vjetra od 346 km/h. Početkpom studenog ekstremno rijedak tropski ciklon, Chapala, prouzročio je klizište u Jemenu koje je dovelo do znatnog poplavljivanja.

**Svjetski meteorološki dan**

Svjetskim meteorološkim danom obilježava se stupanje na snagu Konvencije o osnivanju Svjetske meteorološke organizacije 23. ožujka 1950. godine. Njime se također odaje priznanje nacionalnim meteorološkim i hidrološkim službama i njihovom doprinosu sigurnosti i blagostanju društva.

Tema „U budućnosti: toplije, sušnije, kišovitije!"stavlja naglasak na najvažnije izazove klimatskih promjena i put prema društvu otpornom na klimatske promjene.

Povećanje broja vrućih dana, toplih noći i toplinskih valova utjecat će na ljudsko zdravlje. Ovaj se rizik može umanjiti sustavom ranog upozorenja na toplinske valove koji mogu utjecati na zdravlje a koji bi donositeljima odluka, zdravstvenim službama i javnosti pružio pravovremena upozorenja.

Odnos prema suši treba biti što proaktivniji u okviru integriranog upravljanja, koje u suočavanju sa sušom objedinjava djelotvorne politike i strategije u upravljanju tlom.

U slučaju ekstremne oborine i poplava, prognoze posljedica omogućuju hitnim službama da se unaprijed pripreme. Integrirano upravljanje poplavama temelji se na dugoročnom i cjelovitom pristupu riziku od poplava.

Izgradnja zajednica otpornih na utjecaje vremena i klime vitalni je dio globalne strategije za postizanje održivog razvoja. WMO, kao međunarodna UN organizacija, nastavit će podržavati zemlje u provođenju održivog razvoja i odnosu prema klimatskim promjenama kroz pristupačne i kvalitetne znanstve podloge i operativne službe za vrijeme, klimu, hidrologiju, oceane i okoliš.

*WMO je mjerodavni UN-ov predstavnik za pitanja vezana za meteorologiju, klimu i vodu.*

[www.wmo.int](http://www.wmo.int)

Za dodatne informacije obratite se Clare Nullis iz ureda za odnose s javnošću,

Tel. 41-22-7308478 ili mob. 41793849272. E-mail: cnullis@wmo.int

*Napomene za urednike:*

*Informacije o svjetskom meteorološkom danu dostupne su* [*ovdje*](https://www.wmo.int/worldmetday/)*. Program možete vidjeti* [*ovdje*](https://www.wmo.int/worldmetday/sites/default/files/WMD%20programme%202016_final.pdf)*.*

